 Na RICHARD MUNGUTI HAKIMU mkuu mahakama ya Milimani Lucas Onyina amewanyima dhamana raia wawili wa Congo wanaoshtakiwa katika kashfa ya dhahabu. Katika uamuzi wake, Bw Onyina alisema Mathew Bayindu Patsum na Merceline Wa Nyanguangu Bruce watatoroka wakiachiliwa kwa dhamana kwa vile hawana makazi maalum hapa nchini. Ijapokuwa alisema dhamana ni haki ya kila mshtakiwa anayefikishwa kortini Bw Onyina alisema “adhabu kali inayowakodolea macho washtakiwa hao ni kishawishi kikuu cha kuwawezesha kuchana mbuga wakiachiliwa kwa dhamana kuponya nafsi zao.” Bw Onyina alikubaliana na mawakili Victor Mosota na Ismail Nyaribo kwamba “Katiba ya 2010 inawatambua watu wote kuwa sawa kisheria.” Hata hivyo, alisema mahakama haiwezi kufunga macho ilhali imeelezwa washtakiwa ni wageni na “hawajulikani wanakoweza kupatikana endapo watatoroka.” Bw Onyina aliamuru washtakiwa hao wazuiliwe katika gereza la viwandani hadi kesi isikizwe na kuamuliwa. Bayindu na Nyanguangu wanakabiliwa na shtaka la kupora kampuni ya Korea USD214, 500 (KSh27, 585, 000). Kampuni ambayo wawili hao waliikomoa kitita hicho cha mamilioni inajulikana Tophead Vision Company Limited (TVCL). Biyandu na Nyanguangu wanadaiwa walitekeleza uhalifu huo kati ya Januari 8 na Aprili 5, 2023. Washtakiwa hao wanashtakiwa walieleza TVCL kwamba wataipelekea kupitia uwanja wa Ndege wa Jomo Kenya (JKIA) kilo 175 za dhahabu kutoka Congo. Dhahabu hiyo ilikuwa isafirishwe kwa shirika la ndege la Uturuki. Stakabadhi ambazo zingelituma dhahabu hiyo ni za Turkish Airline. Pia wawili hao wanakabiliwa na shtaka la kupatikana na misokoto 13 ya bhangi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  